آلمانییادا آوتومبیل ساخلاما میدانچالاریندان بیرینده آپاریلان قازینتیلار زامانی قدیم روما دؤورونه عایید کیتابخانا آشکار ائدیلیب.
کولت. آذ خبر وئریر کی، آلمانییانین کؤلن شهرینین مرکزینده یئرلشن بو کیتابخانا روما ایمپرییاسینین شیمال-غرب ایالتلرینین ان قدیم کیتابخاناسی حساب اولونور. قدیم تیکیلینین دیوارلاریندا ۲۰ مین پاپیروس ساخلانماسی اوچون اویوقلار مؤوجوددور.
کؤلن شهرینین اساسی ائرامیزین ۵۰-جی ایلینده رومالیلار طرفیندن قویولوب. او زامان روما ایمپرییاسینین بو ایالتی «گرمانیا» آدلانیردی. آرخئولوقلارین قناعتینه گؤره، کیتابخانا ائرامیزین ۲-جی عصرینده - معاصر تورکییه اراضیسینده یئرلشن افس کیتابخاناسی ایله عینی واختدا تیکیلیب. کؤلندهکی روما موزئیینین امکداشی دیرک شمیت بیلدیریب کی، هر ایکی کیتابخانانین بیناسی اجتماعی مرکز کیمی ده ایستیفاده اولونوب. بئله کی، ایمپرییانین بو ایالتلردهکی حاکمیت نمایندهلری بورادا مطالعه ایله یاناشی، مصلحتلشمهلر ده آپاریبلار.
بو تاپینتینین قیمتلی اولدوغونو نظره آلان یئرلی حکومت آوتمبیل پارکینین یئنیدن قورولماسی زامانی اونون قورونماسی اوزره لاییحه حاضرلاییب. بئله کی، قازیلمیش اراضینین اوزری خصوصی شوشه ایله اؤرتولهجک و بورایا گلنلر یوخاریدان قدیم کیتابخانانین قالیقلارینی گؤره بیلهجکلر.
azb_Arab azb_Arab azb_Arab azb_Arab